เจ๋งสุดๆ CPF ได้รับคัดเลือกเป็นสมาชิก DJSI 2 ปีซ้อน
เจ๋งสุดๆ CPF ได้รับคัดเลือกเป็นสมาชิก DJSI 2 ปีซ้อน เผยคะแนนประเมินสูงกว่าคะแนนเฉลี่ยในกลุ่มอุตสาหกรรมอาหาร
13 ก.ย. 2559

นาย อดิเรก ศรีประทักษ์ กรรมการผู้จัดการใหญ่และประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ CPF เปิดเผยว่า บริษัทได้รับการคัดเลือกเป็นสมาชิกในกลุ่มดัชนีความยั่งยืนของดาวโจนส์ (Dow Jones Sustainability Indices หรือ DJSI) ประเภท Emerging Markets ประจำปี 2559 ในหมวดอุตสาหกรรมอาหารเป็นปีที่ 2 ติดต่อกันตอกย้ำวิสัยทัศน์ “ครัวของโลก”
โดยบริษัทเป็นสมาชิก DJSI Listed Company ในกลุ่ม Emerging Market เป็นปีที่ 2 ติดต่อกัน โดยเป็น 1 ใน 4 จาก 33 บริษัท ในกลุ่มผลิตภัณฑ์อาหาร (FOA Food Products) ด้วยค่าคะแนนรวม 75 เพิ่มขึ้นจากปีที่ผ่านมา 65 คะแนน และมีคะแนนสูงขึ้นในทุกมิติ ทั้งด้านเศรษฐกิจ ด้านสังคมและด้านสิ่งแวดล้อม
นอกจากนี้คะแนนประเมินของ CPF ยังสูงกว่าคะแนนเฉลี่ยในกลุ่มอุตสาหกรรมอาหาร รวมถึงมีคะแนนที่โดดเด่นสูงกว่า 80 คะแนนถึง 12 หัวข้อ โดยมี 4 หัวข้อที่สูงกว่า 90 คะแนน คือ การบริหารความเสี่ยง การจัดหาวัตถุดิบ การลงทุนทางสังคม และการบริหารทรัพยากรบุคคล คะแนนเต็ม 100% ใน 2 หัวข้อ คือ ประเด็นที่มีนัยสำคัญ และกลยุทธ์สภาพภูมิอากาศ
ทั้งนี้ ท่ามกลางการเปลี่ยนแปลงของกระแสโลกทั้งด้านเศรษฐกิจ สังคม และสิ่งแวดล้อมในปัจจุบัน ส่งผลให้สังคมโลกมีความคาดหวังต่อภาคธุรกิจชั้นนำในการดำเนินธุรกิจอย่างยั่งยืน โดย CPF ได้ผนวก “ความยั่งยืน” เป็นหนึ่งเดียวกับการดำเนินธุรกิจ ภายใต้หลักปรัชญา “3 ประโยชน์” ในการดำเนินธุรกิจที่มุ่งสร้างสรรค์ประโยชน์เพื่อประเทศ ประชาชน และบริษัทท
โดยการกำหนดทิศทางกลยุทธ์ด้านความรับผิดชอบต่อสังคมสู่ความยั่งยืนภายใต้ 3 เสาหลัก “อาหารมั่นคง สังคมพึ่งตน และดินน้ำป่าคงอยู่” เพื่อร่วมสร้างความมั่นคงทางอาหาร ในสภาพสังคมที่มีความเข้มแข็งพึ่งพาตนเองได้ บนฐานทรัพยากรที่ยังคงอยู่ อันนำไปสู่การสร้างรากฐานที่มั่นคงในการขับเคลื่อนธุรกิจให้เติบโตอย่างยั่งยืน
“การได้รับคัดเลือกให้เป็นสมาชิก DJSI 2 ปีติดต่อกัน แสดงให้เห็นถึงความมุ่งมั่นและตระหนักถึงความสำคัญในการดำเนินธุรกิจอย่างยั่งยืนของซีพีเอฟ เพื่อสอดรับกับความเปลี่ยนแปลงของกระแสโลกทั้งยังเป็นการแสดงให้เห็นว่าบริษัทของคนไทยสามารถประกาศศักยภาพในเวทีความยั่งยืนระดับโลก ด้วยการดำเนินธุรกิจบนพื้นฐานของการกำกับดูแลกิจการที่ดี เพื่อความสุข ความยั่งยืนของทุกภาคส่วน” นายอดิเรก กล่าวทิ้งท้าย
อนึ่ง DJSI เป็นดัชนีประเมินประสิทธิผลการดำเนินธุรกิจตามแนวทางการพัฒนาอย่างยั่งยืน ครอบคุลม 3 มิติสำคัญ ทั้งด้านเศรษฐกิจ สังคม และสิ่งแวดล้อม ซึ่งในแต่ละปีจะมีบริษัทชั้นนำทั่วโลกกว่า 3,000 ราย จากอุตสาหกรรมประเภทต่างๆ ได้รับเชิญเข้าร่วมการประเมิน DJSI และมี RobeccoSam เป็นผู้ดำเนินการประเมิน